# ESITYKSEN PÄÄASIALLINEN SISÄLTÖ

Esityksessä ehdotetaan muutettavaksi oikeudesta korkeakouluissa tehtäviin keksintöihin annettua lakia siten, että lain avointa tutkimusta koskevat säännökset muutetaan sopimuksenvaraisiksi. Lisäksi tehdään eräitä teknisiä tarkennuksia muussa lainsäädännössä tapahtuneiden muutosten johdosta.

Lakiesitys liittyy hallituksen osaamisen ja koulutuksen kärkihankkeeseen.

Laki on tarkoitettu tulemaan voimaan 1 päivänä tammikuuta 2019.

SISÄLLYSLUETTELO

ESITYKSEN PÄÄASIALLINEN SISÄLTÖ

SISÄLLYSLUETTELO

Yleisperustelut

1. Johdanto
2. Nykytila
	1. Lainsäädäntö ja käytäntö
	2. Korkeakoulukeksinnöt
	3. Nykyisen lain muutostarpeet
3. Kansainvälinen vertailu
	1. Pohjoismaat
	2. Yhdysvaltainen sääntely: Bayh-Dole
	3. Kaupallistamistoimenpiteitä eri maissa
	4. Euroopan komission suositus
4. Esityksen tavoitteet ja keskeiset ehdotukset
	1. Tahdonvaltainen sääntely avoimessa tutkimuksessa
	2. Avoin tutkimus käsitteenä
	3. Korkeakoulun opetus- ja tutkimustyössä itsenäisesti toimivan tekijän luoman tietokoneohjelman oikeuksia koskevat säännökset tekijänoikeuslaissa
	4. Korkeakoulukeksintölain soveltamiseen liittyviä muita haasteita
5. Esityksen vaikutukset
6. Asian valmistelu
	1. Valmisteluvaiheet ja –aineisto
	2. Lausunnot ja niiden huomioon ottaminen

Yksityiskohtaiset perustelut

1. Lakiehdotuksen perustelut
2. Voimaantulo
3. Suhde perustuslakiin ja säätämisjärjestys

YLEISPERUSTELUT

1. Johdanto

Oikeudesta korkeakouluissa tehtäviin keksintöihin annetun lain (369/2006), jäljempänä *korkeakoulukeksintölaki*, uudistamisen tavoitteena on tukea hallituksen Osaaminen ja koulutus -kärkihankkeen tavoitetta vahvistaa elinkeinoelämän ja korkeakoulujen yhteistyötä sekä tutkimustulosten hyödyntämistä innovaatioiden aikaansaamiseksi ja kaupallistamiseksi.

Korkeakoulukeksintölakia uudistetaan erityisesti korkeakouluissa syntyvien keksintöjen kaupallistamisen tehostamisen näkökulmasta. Asiaa valmistellut työryhmä on lainmuutoksen ohella valmistellut suosituksia liittyen korkeakoulujen yhteisiin innovaatioprosesseihin ja -palveluihin sekä korkeakoulujen innovaatio-osaamisen vahvistamiseen kaikilla tasoilla.

Korkeakoulukeksintölain uudistamiseen sisältyy myös teknisiä muutoksia, jotka aiheutuvat muun muassa yliopistolakiin, ammattikorkeakoululakiin ja Suomen Akatemiasta annettuun lakiin aiemmin tehdyistä muutoksista. Avoimen tutkimuksen osalta muutettaisiin korkeakoulukeksintölain 6 §:ssä säädettyä oikeuksien siirtoa korkeakouluille siten, että oikeuksien siirto myös tältä osin tapahtuisi ensisijaisesti osapuolten välisin sopimuksin. Mikäli asiasta ei olisi sovittu, noudatettaisiin nykyisin voimassa olevassa laissa säädettyä menettelyä.

1. Nykytila
	1. Lainsäädäntö ja käytäntö

Nykyisin suomalaisissa yliopistoissa ja ammattikorkeakouluissa sovellettava korkeakoulukeksintölaki (369/2006), tuli voimaan 1.1.2007. Tässä laissa keskeisin muutos aikaisemmin sovellettuun lakiin oikeudesta työntekijän tekemiin keksintöihin (656/1967, jäljempänä *työsuhdekeksintölaki)* verrattuna oli se, että korkeakouluissa tehtävä tutkimus jaotellaan avoimeen tutkimukseen ja sopimustutkimukseen. Jos tutkimuksessa on mukana ulkopuolisia tahoja esimerkiksi rahoittajan roolissa, tutkimus katsotaan sopimustutkimukseksi, jolloin korkeakoululla on oikeus ottaa keksintöoikeudet itselleen. Jos taas tutkimuksessa ei ole mukana ulkopuolisia tahoja, kyse on pääsäännön mukaan avoimesta tutkimuksesta. Tällöin keksijä saa pitää keksintöoikeudet itsellään. Lain toimivuuden kannalta tärkein keksijöitä koskeva uusi velvollisuus oli korkeakoululle tehtävä keksintöilmoitus, joka on välttämätön sekä keksintöjen tunnistamisen, että keksintöoikeuksien määräytymisen kannalta.

Vuonna 2007 voimaan tulleen korkeakoulukeksintölain tavoitteena oli edistää korkeakouluissa syntyvien keksintöjen tunnistamista ja kaupallista hyödyntämistä niin tutkijoiden kuin korkeakoulujen kannalta tarkoituksenmukaisella tavalla. Lain uudistuksen taustalla oli korkeakoulujen tutkimustoiminnan muuttuminen yhä enemmän korkeakoulujen ja ulkopuolisten tahojen väliseksi yhteistoiminnaksi. Lailla pyrittiin myös selkeyttämään korkeakouluissa syntyvien keksintöjen oikeudellista asemaa. Lailla turvattiin tutkijoiden ja korkeakoulun palveluksessa olevien henkilöiden edut pidättämällä keksijälle aina oikeus korvaukseen, kun keksintöoikeudet siirtyvät korkeakoululle. Korvaussäännöksen lähtökohtana oli tapauskohtaisesti määriteltävä kohtuullinen osuus siitä tuotosta, jonka korkeakoulu saa keksinnöstä. Uudistuksen yhteydessä työsuhdekeksintölakiin lisättiin viittaussäännös korkeakoulukeksintölakiin siltä osin kuin kyse on korkeakoulujen palveluksessa olevista henkilöistä.

Korkeakoulukeksintölakia koskevan hallituksen esityksen (HE 259/2004) perusteluissa todetaan muun muassa, että korkeakoulututkimus on muuttunut aikaisemmasta, yksittäisen tutkijan tekemästä tutkimuksesta laajoiksi, useiden henkilöiden yhdessä toteuttamiksi tutkimushankkeiksi, joita entistä enemmän rahoitetaan muuten kuin korkeakoulujen omista toimintamäärärahoista. Hallituksen esityksen mukaan erityisesti elinkeinoelämä rahoittaa korkeakoulututkimusta entistä enemmän. Rahoituksen monimuotoisuus, eri tavoin toteutetut tutkimushankkeet ja yritysten kanssa tehtävä yhteistyö ovat lisänneet eturistiriitatilanteita sekä asettaneet uusia haasteita tutkimustoimintaa ja erityisesti korkeakoulututkimuksen tulosten hyödyntämistä koskeville säännöille. Kuluneena vuosikymmenenä nämä vuonna 2004 tunnistetut kehityssuunnat ovat vahvistuneet entisestään.

Nykyinen korkeakoulukeksintölaki on sekamalli kansainvälisistä käytännöistä. Suomen mallissa oikeudet sopimustutkimuksessa kuuluvat korkeakoululle mutta avoimessa tutkimuksessa keksijälle. Maailmalla yleisimmin käytössä oleva omistajuusmalli perustuu Yhdysvalloissa käytössä olevaan nk. ”Bayh-Dole” –säädökseen[[1]](#footnote-1), ja tässä mallissa tutkimuksesta syntyneiden keksintöjen oikeudet kuuluvat pääsääntöisesti korkeakoululle. Tästä poikkeava malli on niin sanottu tutkijapoikkeus-säännös, joka yliopistoissa tapahtuvan tutkimustyön osalta merkitsee poikkeusta työsuhdekeksintölain pääsäännöstä eli oikeuksien siirtymisestä työnantajalle. Tämä malli on edelleen käytössä muun muassa Ruotsissa ja Italiassa. Suomessa oli vastaava käytäntö ennen nykyisen korkeakoulukeksintölain voimaantuloa.

Korkeakoulukeksintölaki jakaa tutkimuksen kahteen kategoriaan, avoimeen (lähinnä yliopiston omaan rahoitukseen perustuvaan) tutkimukseen sekä sopimustutkimukseen, jossa on ulkopuolista rahoitusta. Avoimessa tutkimuksessa korkeakoulu voi saada oikeuden keksintöön, mutta tämä edellyttää tutkijan nimenomaista myötävaikutusta eli suostumusta. Sopimustutkimuksessa korkeakoulu voi ottaa oikeuden itselleen.

Patenttilain lähtökohtana on keksijän yksinoikeus päättää keksintönsä suojaamisesta ja patentin hakemisesta. Merkittävimmät poikkeukset tästä on säädetty työsuhdekeksintölaissa sekä maanpuolustuksellisesti merkittävistä keksinnöistä annetussa laissa (551/1967). Korkeakoulututkimuksen osalta tietokoneohjelmien suojasta säädetään tekijänoikeuslain 40 b §:ssä, jossa pääsääntönä on työsuhteessa laaditun tietokoneohjelman oikeuksien siirtyminen työnantajalle. Mainittu lainkohtaa ei kuitenkaan sovelleta korkeakoulututkimuksessa.

* 1. Korkeakoulukeksinnöt

Keksintöilmoitukset, patentointi ja IPR-suojaaminen

Tutkimuslöydökset toimivat kaupallisesti ja laajemmin yhteiskunnallisesti hyödynnettävien innovaatioiden lähteinä. Tutkimuslöydösten tunnistamiseksi tutkijat velvoitetaan tekemään oma-aloitteisesti keksintöilmoituksia, joissa he kuvaavat löydöksensä ja ilmoittavat niiden tekemiseen osallistuneet henkilöt. Hieman yli puolet yliopistoista maksaa tutkijoille palkkion keksintöilmoituksen tekemisestä. Vuosina 2013-2016 suomalaisissa yliopistoissa tehtiin yhteensä 1 600 keksintöilmoitusta.

Etlan tekemän selvityksen (Kotiranta & Tahvanainen, 2018) mukaan keksintöilmoituksia tehdään eniten teknistieteissä, ja tärkeimmät tutkimusideoiden hyödyntämiskanavat ovat löydöksen lisensiointi tai myynti ja oman yrityksen perustaminen. Tutkimus osoittaa, että kaupallistettavia löydöksiä tekevät ja niitä edistävät tutkijat tekevät muita enemmän yritysyhteistyötä. Kaupallistamisen merkittävimmäksi esteeksi ilmoitetaan ajan puute. Myös yliopistojen tarjoamia kaupallistamispalveluja tunnetaan heikosti. Toisaalta palveluja käyttäneet ovat melko tyytyväisiä tarjottuihin palveluihin.

Selvityksen perusteella nykyinen yliopistojen kaupallistamisen kannustinjärjestelmä näyttää tehottomalta. Kyselyyn vastanneista vain harva oli tyytyväinen omistusoikeuksien tulonjakomalliin tai edes tiesi periaatteet, joiden mukaan omistusoikeudet mahdollisiin tutkimustuloksiin myönnetään ja jaetaan. Ne, jotka kokivat periaatteet selkeiksi, olivat myös muita tyytyväisempiä nykyiseen tulonjakomalliin.

Korkeakouluissa ja tutkimuslaitoksissa tuotetun tiedon ja tutkimustulosten hyödyntämistä ja kaupallistamista on tuettu erillisohjelmilla. Tekesillä on vuodesta 2012 lähtien ollut käytössä TUTL-rahoitusväline (Tutkimusideoista uutta tietoa ja liiketoimintaa), joka on tarkoitettu tutkimusidean kaupallistamisen valmisteluun. Tämän lisäksi Sipilän hallitus myönsi vuosille 2016-2017 kärkihankerahoituksena Tekesin kautta myönnettäväksi korkeakoulujen ja tutkimuslaitosten innovaatio- ja kaupallistamisosaamisen kehittämiseen (Innovation Scout ohjelma) sekä Suomen Akatemialle meneillään olevien hankkeiden tulosten hyödyntämisen edistämiseen.

TUTL- ja Innovation Scout -ohjelmien merkitys ja lisäarvo tutkimusorganisaatioille on merkittävä. Niiden avulla on kyetty vahvistamaan tutkimukseen pohjautuvien ideoiden ja IPR:n kaupallistamista ja teknologian siirtoa. TUTL-rahoitusta on myönnetty vuodesta 2012 lähtien kaikkiaan 138 miljoonaa euroa yhteensä 380 kaupallistamishankkeeseen. TUTL-hankkeet ovat tuottaneet 570 aineetonta oikeutta ja noin 300 uutta yritystä, joista 170 yritystä on syntynyt nimenomaan TUTL-rahoituksen vaikutuksesta.

TUTL-arvioinnin mukaan laajemman yhteiskunnallisen vaikuttavuuden kannalta oleellista on se, miten eri instrumenteilla ja rahoituksen yhdistämisellä pystytään kokonaisvaltaisesti tukemaan innovaatioiden kaupallistamisprosessia.

Opetus- ja kulttuuriministeriön ylläpitämän Vipunen -tietokannan mukaan keksintöilmoitusten ja niiden jatkotoimien määrät vuosina 2013-2016 kehittyivät seuraavasti:

|  |  |  |  |  |  |
| --- | --- | --- | --- | --- | --- |
| **Yliopistot**  | **2013** | **2014** | **2015** | **2016\*** | **2017** |
| Keksintöilmoitukset | 401 | 390 | 424 | 388 | 442 |
| joista yo:n itselleen ottamat | 121 | 192 | 116 | 121 | 196 |
| joista yo:n edelleen siirtämät | 101 | 94 | 68 | 96 | 98 |
| Myönnetyt patentit | 32 | 29 | 56 | 49 | 72 |

* HY:n tiedot puuttuvat v. 2016

|  |  |  |  |  |  |
| --- | --- | --- | --- | --- | --- |
| **Ammattikorkeakoulut**  | **2013** | **2014** | **2015** | **2016** | **2017** |
| Keksintöilmoitukset | 57 | 30 | 22 | 17 | 19 |
| joista amk:n itselleen ottamat | 3 | 7 | 1 | 4 | 4 |
| joista amk:n edelleen siirtämät | 28 | 1 | 3 | 4 | - |
| Myönnetyt patentit | 4 | 4 | 2 | 3 | 2 |

2.3. Nykyisen lain muutostarpeet

Hallitusohjelman toimeenpanoa tukevan osaamisen ja koulutuksen kärkihankkeen toimenpiteisiin on sisältynyt korkeakoulukeksintölain uudistamistarpeen arviointi. Arviointi on tehty tutkimustulosten hyödyntämisen ja innovaatioiden tehokkaan kaupallistamisen näkökulmasta. Tavoitteena on ollut pyrkiä vahvistamaan elinkeinoelämän ja korkeakoulujen yhteistyötä tutkimustulosten hyödyntämiseksi sekä innovaatioiden aikaansaamiseksi ja kaupallistamiseksi. Lakiin olisi tarpeen tehdä myös yliopistolain, ammattikorkeakoululain ja Suomen Akatemiasta annetun lain muutoksista johtuvat päivitykset.

Lain uudistamistarpeiden arvioimiseksi työ- ja elinkeinoministeriö ja opetus- ja kulttuuriministeriö tekivät keväällä 2016 kyselyn korkeakouluille ja niiden sidosryhmille. Kyselyyn saatiin yhteensä 26 vastausta, joista 7 yliopistosta, 8 ammattikorkeakoulusta ja 11 sidosryhmäorganisaatiosta. Lisäksi haastateltiin kymmentä korkeakoulukeksintölain soveltamisen asiantuntijaa.

Kyselyn ja haastattelujen perusteella lain soveltamisessa keskeisimmät haasteet liittyvät seuraavassa esitettäviin näkökohtiin.

Omistajuuden määritteleminen joko avoimen tutkimuksen tai sopimustutkimuksen perusteella koetaan ongelmallisena. Avoimen tutkimuksen piirissä syntyneiden keksintöjen omistajuuden selvittäminen on usein hankalaa, koska tutkimustulokset voivat syntyä pitkän ajan kuluessa ja niiden syntyolosuhteita on jälkikäteen vaikeaa selvittää. Omistajuuden määrittelyyn liittyvät epäselvyydet voivat aiheuttaa viiveitä kaupallistamisessa.Korkeakoulukeksintölaki on selkiyttänyt omistajuutta sellaisissa tapauksissa, joissa rahoitus tulee ainoastaan yhdestä lähteestä ja kaikki keksijät ovat tämän saman rahoituksen piirissä. Rahoituksen pirstoutuessa on yhä vaikeampaa määritellä tutkimustuloksen tai keksinnön alkuperäistä rahoituslähdettä. Rahoituksen alkuperän määrittelyssä korkeakoulut ovat keksijän antamien tietojen varassa. Tämä mahdollistaa keksijöiden omavaltaisen tulkinnan ja omistusoikeuden vaateen. Korkeakoulujen välillä on eroja lain tulkinnan suhteen, ja omistajuuden selvittäminen sitoo korkeakoulujen kaupallistamisorganisaatioiden niukkoja resursseja.

Laki kohtelee eri tavoin julkisella rahoituksella tehtyjen keksintöjen oikeuksien määräytymistä. Korkeakouluissa ja valtion tutkimuslaitoksissa tapahtuvassa keksintötoiminnassa sovelletaan eri lakia, vaikka molemmissa tutkimus tehdään pääosin julkisella rahoituksella. Tutkimuslaitoksissa oikeudet kuuluvat työsuhdekeksintölain piiriin ja siten lähtökohtaisesti työnantajalle. Korkeakouluissa syntyvien keksintöjen omistajuus puolestaan määrittyy sen perusteella, onko keksintö syntynyt avoimessa tutkimuksessa vai sopimustutkimuksessa. Yliopistollisissa keskussairaaloissa tutkijahenkilöiden keksinnön omistajuuden määrittely voi olla haasteellista, jos henkilöllä on samanaikaisesti työsopimussuhde sekä sairaalaan että yliopistoon. Työryhmä on arvioinut, tulisiko korkeakoulukeksintöjen osalta siirtyä soveltamaan työsuhdekeksintölakia, mutta päätynyt ehdottamaan sopimuskäytäntöjen kehittämistä tukevaa mallia nykyisen lainsäädännön pohjalta.

Korkeakoulukeksintölain uudistamisen jälkeen on uudistettu yliopistolakia, ammattikorkeakoululakia sekä Suomen Akatemiasta annettua lakia. Näiden uudistusten johdosta korkeakoulukeksintölakia on tarpeen päivittää. Korkeakoulukeksintölaissa esimerkiksi viitataan maksuperustelakiin, joka ei enää koske yliopistoja. Lisäksi Suomen Akatemian rahoittamat akatemiaprofessorit ja akatemiatutkijat ovat työsuhteessa niihin organisaatioihin, joihin heidän tutkimusvirkansa ovat sijoitettuina, eivätkä he siten ole enää työsuhteessa Suomen Akatemiaan. Työsuhdekeksintölaki viittaa korkeakoulujen osalta korkeakoulukeksintölakiin, jossa ei kuitenkaan ole erikseen mainintaa erityislaeilla perustetuista Poliisiammattikorkeakoulusta tai Ahvenanmaan ammattikorkeakoulusta. Näitä koskevat täydennykset ehdotetaan lisättäväksi korkeakoulukeksintölakiin.

Avoimen tutkimuksen ja avoimen tieteen termejä saatetaan käyttää synonyymeina**.** Korkeakoulukeksintölain valmistelun ja voimaantulon jälkeen avoimuus on noussut yhdeksi tieteen ja tutkimuksen keskeiseksi periaatteeksi*. Avoin tiede[[2]](#footnote-2)* on noussut kansainvälisesti merkittäväksi tavaksi edistää tiedettä ja tieteen vaikuttavuutta yhteiskunnassa. Edellytyksenä on kuitenkin tutkimuksen tuottamien ja tarvitsemien julkaisujen, tietoaineistojen, menetelmien, osaamisen ja tukipalveluiden laajamittainen saatavuus. Avoimuuden tulee heijastua niin tiedon hankintaan kuin tutkimus- ja arviointimenetelmiin. Näkyvimmät avoimen tieteen ja tutkimuksen muodot ovat tutkimustulosten avoin julkaiseminen, tutkimusaineistojen avaaminen ja avoimet tutkimusmenetelmät kuten avoimen lähdekoodin ohjelmistot.

Korkeakoulukeksintölain mukainen määritelmä *avoimesta tutkimuksesta* viittaa keksinnön tekijän omistusoikeudelliseen asemaan, kun taas *avoimella tieteellä* viitataan laajempaan ajattelutapaan ja viitekehykseen tutkimuksen toistettavuudesta, läpinäkyvyydestä ja hyödynnettävyydestä. Tutkimuksen hyödyntämisen ja kaupallistamisen kannalta on tärkeää erottaa avoimen tutkimuksen ja avoimen tieteen termien erot. Mikäli laissa käytetään jatkossakin jakoa avoimen ja sopimustutkimuksen välillä, tulee uudistamisessa arvioida, olisiko avoin tutkimus korvattavissa toisella termillä.

Keksintöjen suojaamisen ja julkisuuden välinen suhde koetaan jännitteiseksi. Vastauksissa ja myös asiaa koskevassa julkisessa keskustelussa on tuotu esiin ristiriita suojaamisen ja tieteen avoimuuden välillä. Usein esiintyy käsitys, että suojaaminen ja julkisuus sulkisivat toisensa pois. Näin ei kuitenkaan ole. Patentti-instituutio perustuu julkisuudelle: patentin teollista hyödyntämistä koskeva yksinoikeus myönnetään edellytyksellä, että patentti julkistetaan julkisessa patenttirekisterissä. Patentin hakeminen voi toisaalta viivästyttää tieteellisen tutkimustuloksen julkaisemista. Tekijänoikeus tai esimerkiksi tavaramerkkioikeus rajoittavat pääasiassa suojatun materiaalin kaupallista käyttöä mutta eivät sen tieteellistä tutkimusta.[[3]](#footnote-3) Keksinnön julkaiseminen ennen patentin hakua voi kuitenkin aiheuttaa uutuuden esteen, jolloin patenttia ei voida enää myöntää. Tästä syystä keksintöjen käsitteleminen korkeakouluissa edellyttää IPR-lainsäädännön selkeyttä ja suojausmekanismien hyvää hallintaa.

Korkeakoulukeksintölain ulkopuolelle jää tietokoneohjelmien ja tietokantojen oikeuksien käsittely**.** Eräissä vastauksissa tuotiin esiin, että modernissa tutkimus- ja kehitystoiminnassa ohjelmistokehitys voi olla jo huomattavasti keskeisemmässä roolissa kuin patentointi. Ainakin ohjelmointi eli koodaus on noussut keksintöjen rinnalle merkittäväksi tavaksi tuottaa innovaatioita esimerkiksi sovelluskehityksenä. Tietokoneohjelmia ja sovelluksiin usein liittyviä tietokantoja suojataan tekijänoikeudella. Useissa vastauksissa tuotiin esiin tarve arvioida tietokoneohjelmiin liittyviä tekijänoikeuksia ja niiden mahdollista sisällyttämistä korkeakoulukeksintölakiin.

Opiskelijat tai apurahojen turvin korkeakouluissa tutkimusta tekevät eivät ole palvelusuhteessa korkeakouluun ja siitä syystä näiden henkilöiden keksintöihin liittyvät oikeudet eivät ole työsopimuslain eivätkä korkeakoulukeksintölain piirissä.Näin ollen oikeudet eivät siirry opiskelijalta korkeakoululle tai muulle taholle muutoin kuin erikseen sopimalla. Korkeakoulu ei voi siirtää oikeuksia yrityksille, jos sillä itsellään ei ensin ole riittävän laajoja oikeuksia.

Lakia koskevien uudistamistarpeiden lisäksi kyselyyn vastanneet korostivat muita tekijöitä, joilla voidaan vaikuttaa korkeakouluissa syntyvien keksintöjen kaupallistamiseen ja hyödyntämiseen. Keksintöjen ja osaamisen hyödyntämisen esteiksi nähtiin muun muassa vähäiset taloudelliset kannustimet yritysyhteistyöhön ja tutkimustulosten hyödyntämiseen sekä kaupallistamiseen tarvittavan osaamisen ja sopimuskäytäntöjen puuttuminen.

Osaamisen ja koulutuksen ministerityöryhmä asetti 11.10.2016 virkamiestyöryhmän tekemään ehdotuksia korkeakoulukeksintölain uudistamiseksi. Työryhmä on toimeksiantonsa mukaisesti valmistellut ehdotuksia:

1. korkeakoulukeksintölain uudistamiseksi siten, että laki tukee tutkimustulosten tehokasta kaupallistamista;
2. korkeakoulukeksintölain avoimen tutkimuksen terminologian täsmentämiseksi suhteessa avoimen tieteen ja tutkimuksen yleiseen määritelmään;
3. korkeakoulukeksintölakiin tarvittavista teknisluonteisista muutoksista, jotka aiheutuvat yliopistolain ja ammattikorkeakoululain sekä Suomen Akatemiasta annetun lain uudistuksista; sekä
4. tietokoneohjelman ja tietokannan oikeuksia koskevien säännösten tarkistamisesta ja niiden mahdollisesta sisällyttämisestä korkeakoulukeksintölakiin.

Hallituksen esityksen lähtökohtana on varmistaa korkeakoulukeksintölain ajanmukaisuus ja toimivuus nykyisessä toimintaympäristössä sekä yliopistojen autonomian ja tutkimustulosten vapaan julkaisemisen toteutuminen. Laajaa kokonaisuudistusta ei esitetä, koska lain säätämisestä on kulunut vain kymmenen vuotta eikä uudistuksen pitkäaikaisvaikutuksia vielä täysin tunneta. Työryhmän näkemyksen mukaan lain uudistaminen ei yksistään ratkaise korkeakouluissa syntyvän osaamisen ja tutkimustulosten hyödyntämisen haastetta, vaan sen rinnalla tulee kehittää tähän liittyvää innovaatio- ja kaupallistamisosaamista sekä niitä tukevia palveluprosesseja.

1. Kansainvälinen vertailu
	1. Pohjoismaat

Hallituksen esitykseen 259/2004 sisältyi kansainvälinen vertailu, joka pääosin on edelleen ajankohtainen. Pääasiallisena mallina voidaan pitää oikeuksien kuulumista korkeakouluille, joskin kuudessa OECD-jäsenvaltiossa ne kuuluvat keksijälle. Käytössä on myös sekatyyppisiä malleja, jollainen Suomenkin malli on. Saksassa ja Pohjoismaissa on voimassa työsuhdekeksintölain rinnalla erityislainsäädäntöä koskien yliopistokeksintöjä.

Ruotsin työsuhdekeksintölain mukaan (Lag om rätten till arbetstagares uppfinningar, 1949:345) työsuhteessa syntyneet keksinnöt omistaa työnantaja, mikäli laissa säädetyt edellytykset täyttyvät (3 §). 1 § 2 momentin mukaan yliopiston, korkeakoulun tai muun opetustoimen laitoksen opettaja (lärare) ei kuitenkaan ole laissa tarkoitettu työntekijä. Poikkeuksena ovat puolustusvoimien koulujen opettajina toimivat ammattiupseerit. Ruotsin työsuhdekeksintölaki on toiminut esikuvana Suomen työsuhdekeksintölaille.

Esimerkiksi Karolinska Innovationin esimerkki kaupallistamisen järjestämisestä viittaa siihen, että myös keksijäpainotteisella järjestelmällä voidaan tuottaa tehokasta kaupallistamista. Karolinska on hyödyntänyt Ruotsin lainsäädäntöä myös niin, että se kaupallistaa myös muiden yliopistojen tutkimuksen piirissä syntyneitä keksintöjä. Kun keksijä omistaa keksinnön patentointioikeuden, keksijä voi siirtää kaupallistamistehtävän esimerkiksi Karolinskan kaupallistamisyksikölle.

Tanskassa on voimassa tutkijoiden oikeuksia koskeva erityislaki Lov om opfindelser ved offentlige forskningsinstitutioner (347/1999). Laki koskee työsuhteessa tutkimuslaitokseen tehtyjä keksintöjä (1 § 1 k) sekä niitä koskevien oikeuksien kaupallista hyödyntämistä (1 § 2 k). Tutkimuslaitoksella (institution) tarkoitetaan yliopistolain tarkoittamia yliopistoja, sektoritutkimuslaitoksia, julkisen sektorin sairaalaa, mielenterveyden tutkimuslaitosta sekä Tanskan ja Grönlannin geologista tutkimuslaitosta.

Työntekijällä on lähtökohtaisesti oikeus tutkimuslaitoksessa syntyneeseen keksintöön (7 §). Tutkimuslaitoksella on kuitenkin oikeus (krav) siirtää oikeus itselleen (8 §). Tutkimuslaitoksen oikeus kattaa myös tutkimusryhmässä syntyneen keksinnön (8 § 2 k). Jos yhteistyöhön osallistuu useampi tutkimuslaitos, nämä sopivat oikeuksista keskenään (8 § 3 k). Jos tutkimushanke sisältää ulkopuolista rahoitusta, tutkimuslaitos voi sopia sekä omasta että keksijän puolesta keksintöön liittyvän oikeuden luovuttamisesta osin tai kokonaan (9 §). Keksijällä on ilmoitusvelvollisuus työsuhteessa tehdystä keksinnöstä (10 §) johon tutkimuslaitoksen on reagoitava kahden kuukauden määräajassa (11 §). Jos oikeus on siirtynyt tutkimuslaitokselle, on keksijällä oikeus kohtuulliseen korvaukseen (12 §).

Tanskalaisen lainsäädäntö eroaa suomalaisesta lähinnä siinä, että mikäli keksijä kaupallistaa tutkimuslaitoksessa tehdyn keksinnön, tutkimuslaitos on oikeutettu tästä kohtuulliseen korvaukseen (12 § 2 k).

Norjan lain (Lov om retten til oppfinnelser som er gjort av arbeidstakere, 1970) pääsääntönä on sopimuksenvaraisuus (2 §) joka ei kuitenkaan koske keksijän oikeutta kohtuulliseen korvaukseen (7, 9, 10 §). Laki on muilta osin sovellettavissa vain, jos toisin ei ole sovittu. Oikeus keksintöön on lähtökohtaisesti keksijällä (3 §). Työtehtäviin tai työnantajan määräykseen liittyen tehty keksintö voidaan siirtää työnantajalle, sillä edellytyksellä, että työntekijän tehtäviin kuuluu tutkimus- ja keksintötoiminta (4 §). Keksijällä on ilmoitusvelvollisuus (5 §). Tutkimuslaitoksella on neljä kuukautta aikaa ilmoittaa oikeuksien siirrosta (6 §).

* 1. Yhdysvaltain Bayh-Dole –sääntely (Bayh-Dole Act 1980)

Yhdysvaltain sääntely perustuu nk. Bayh-Dole Actiin, jolla uudistettiin korkeakoulukeksintöjä koskeva sääntely. Alun perin yliopistoissa syntyneet keksinnöt siirtyivät tutkimustoimintaa rahoittaneen liittovaltion omistukseen, mutta niiden hyödyntäminen jäi tehottomaksi. Bayh-Dole Actillä kaupallistaminen ja myös keksintöjen omistus siirrettiin yliopistoille, joille luotiin edellytykset ja kannustimet yliopistokeksintöjen kaupallistamiseen. Yhdysvaltalaisessa ajattelussa tieteellisen tiedon levittämiseen luetaan tieteellisten artikkeleiden tuottamisen ohella myös tietoon perustuvien sovellusten kuten tuotteiden tai palveluiden leviäminen. Johtavat yhdysvaltalaiset yliopistot ovatkin panostaneet merkittävästi teknologian siirtoon eli technology transfer –toimintaan.

Yhdysvaltain järjestelmässä tunnetaan myös ”incidental invention” –kategoria, jossa keksintö ei suoraan liity yliopiston tutkimukseen. Tällöin yliopisto saa lähinnä tutkimukseen ja opetukseen liittyviä käyttöoikeuksia. Yliopistojen käytännön ohjeistuksessa tunnetaan kolme pääasiallista kaupallistamisen mallia, keksinnön (patentin) myyminen kokonaan, sen lisensioiminen teolliseen käyttöön tai patentin sijoittaminen apporttina perustettavaan yritykseen (start-up).

Yhdysvaltain patenttilainsäädäntöön kuuluu erikoispiirteenä nk. grace period –määräykset, jolloin keksijällä on patentointiin vuosi aikaa julkistamisen jälkeen. Tämä lieventää merkittävästi patentointiin liittyviä jännitteitä, koska tieteellinen julkaisu ei vielä alkuvaiheessa tee keksintöä patentointikelvottomaksi toisin kuin Euroopassa.

* 1. Kaupallistamistoimenpiteitä eri maissa

OECD on selvittänyt yliopistotutkimuksen kaupallistamista eri jäsenmaissa vuonna 2014 julkaistussa tutkimuksessa.

Itävallassa on valmisteilla toimia osaamisen siirtämiskeskuksien (knowledge transfer centres) perustamiseksi. Belgian Flandersissa on käynnissä TETRA-projekti joka tähtää prototyyppien ja kokeilujen edistämiseen PK-yritysten keskuudessa. Tsekissä on hiljattain panostettu teknologian siirtokeskusten toimintaedellytyksiin lisäämällä näitä tutkimuslaitosten yhteyteen, kehittämällä varhaisvaiheen rahoitusta ja luotu myös tiedekeskuksia tieteellisen tiedon levittämistä ja popularisointia varten. Ranskassa on perustettu teknologiansiirtoon erikoistuneita alueellisia yhtiöitä. Israelissa on luotu kannusteita yksityisten teknologiansiirtoon erikoistuneiden osakeyhtiöiden perustamiselle. Meksikossa luodaan teknologian siirtoon erikoistuvia keskuksia ja myös PK-yritysten kehittämän teknologian jalostukseen on kehitetty konsultointiapua. Myös Turkissa on meneillään 1513 teknologian siirtoon erikoistuneen toimiston tukiohjelma. Useissa maissa (esimerkiksi UK, Saksa ja Tanska) on panostettu teknologian siirtoon liittyvien mallisopimusten laadintaan ja käyttöön oikeudellisten tulkintakiistojen määrän vähentämiseksi.

* 1. Euroopan komission suositus

Euroopan komissio on antanut huhtikuussa 2008 suosituksen immateriaalioikeuksien hallinnasta osaamisen siirrossa sekä käytännesäännöt korkeakouluille ja muille julkisille tutkimusorganisaatioille (recommendation on the management of intellectual property in knowledge transfer activities and a code of practice for universities and other public research organisations, C(2008) 1329 final). Komission suosituksen mukaan jäsenmaiden tulisi varmistaa, että julkisissa tutkimusorganisaatioissa osaamisen siirto on määritelty strategiseksi tehtäväksi sekä kannustaa näitä laatimaan menettelytavat ja ohjeet immateriaalioikeuksien hallintaa varten. Jäsenmaiden tulisi edistää immateriaalioikeuksien omistuskäytäntöjen yhdenmukaisuutta rajat ylittävän yhteistyön helpottamiseksi ja osaamisen siirron edistämiseksi. Komission suosituksen liitteenä ovat käytännesäännöt korkeakouluille ja muille julkisille tutkimusorganisaatioille immateriaalioikeuksien hallinasta osaamisen siirtoa koskevien toimien yhteydessä. Käytännesäännöissä on esitetty periaatteita, joita näiden organisaatioiden tulisi soveltaa immateriaalioikeuksien sisäisessä hallinnassa, osaamisen siirron menettelyissä sekä yhteis- ja sopimustutkimuksessa.

1. Esityksen tavoitteet ja keskeiset ehdotukset

Korkeakoulukeksintölain uudistamisen tavoitteena on tukea hallituksen Osaaminen ja koulutus -kärkihankkeen tavoitetta vahvistaa elinkeinoelämän ja korkeakoulujen yhteistyötä sekä tutkimustulosten hyödyntämistä innovaatioiden aikaansaamiseksi ja kaupallistamiseksi.

Työryhmä on tarkastellut lain uudistamistarpeita erityisesti korkeakouluissa syntyvien keksintöjen kaupallistamisen tehostamisen näkökulmasta. Työryhmä katsoo, että keksintöjen kaupallistamista ei voida yksinomaan ratkaista lain muutoksen keinoin vaan sen rinnalla on kehitettävä korkeakoulujen yhteisiä innovaatioprosesseja ja -palveluita sekä vahvistaa korkeakoulujen innovaatio-osaamista kaikilla tasoilla. Lakia voidaan kuitenkin selventää ja kannustaa korkeakouluja kehittämään oikeuksien siirtymisen sopimusoikeudellisia mekanismeja.

Hallituksen esityksessä ehdotetaan muutettavaksi korkeakoulukeksintölain 6 § (Korkeakoulun oikeus keksintöön avoimessa tutkimuksessa) sopimuksen varaiseksi. Tällöin ensisijainen vaihtoehto korkeakoulun ja tutkijan välillä olisi oikeuksien siirtymisestä sopiminen osapuolten välillä. Mikäli oikeuksien siirtymisestä ei ole sovittu, sovellettaisiin pykälää nykyisen sisällön mukaisesti.

Pykälän sanamuotoa korjataan vastaamaan pykälän oikeata oikeudellista lopputulosta, eli sopimuksen puuttuessa oikeuksien siirtyminen on käytännössä riippuvainen tutkijan tahdonilmaisusta.

Työryhmä esittää, että korkeakoulukeksintöjä koskevaa lakia uudistetaan ensisijaisesti nykyistä lakia täsmentämällä ja täydentämällä. Tavoitteena on, että uudistus tukee tutkimustulosten ja osaamisen hyödyntämistä mahdollisimman monia kanavia käyttäen.

Työryhmä on arvioinut myös vaihtoehtoa, jonka mukaan korkeakouluissa sovellettaisiin yleistä työsuhdekeksintölakia. Tämä vaihtoehto edellyttäisi merkittäviä muutoksia työsuhdekeksintölakiin, mikä vaatisi laajempaa valmistelua ja erityisesti yliopistotutkimuksen työoikeudellisen luonteen huomioon ottamista, eikä tämä välttämättä johtaisi selkeämpään malliin kokonaisuuden kannalta.

Työsuhdekeksintölaki on ensisijaisesti säädetty erityisesti yritysten tarpeisiin. Yrityksissä työnantajan direktio-oikeuden sisältö on vakiintunut ja selkeä. Yliopistoissa tilanne on monitahoisempi. Jotkut työntekijät voivat toimia esimerkiksi tarkkaan määritellyssä tutkimusprojektissa projektijohtajan direktio-oikeuden alaisuudessa, mutta erityisesti yliopiston perusrahoituksella tehtävässä tutkimuksessa on myös mahdollista, että tutkijan rooli on itsenäinen eivätkä tutkimuksen kysymyksenasettelu ja tutkimuksella saadut vastaukset perustu työnantajan ohjeisiin tai työnjohdollisiin käskyihin. Koska korkeakouluissa tapahtuvaa keksintötoimintaa koskeva erityislaki on säädetty, on lähtökohtaisesti järkevämpää uudistaa olemassa olevaa lakia kuin sisällyttää kyseiset säännökset työsuhdekeksintölakiin.

Lisäksi korkeakoulukeksintölakiin tehdään eräitä teknisluonteisia muutoksia, jotka aiheutuvat muun muassa yliopistolakiin, ammattikorkeakoululakiin ja Suomen Akatemiasta annettuun lakiin aiemmin tehdyistä muutoksista.

Työryhmä on lainmuutosten lisäksi ehdottanut myös muita toimenpiteitä kaupallistamistoimien kehittämiseksi. Näitä olisivat ensinnäkin korkeakoulujen ja tutkimuslaitosten ohjaaminen muodostamaan ja kehittämään yhteisiä tutkimus- ja innovaatiopalveluyksiköitä, joiden osaamista ja palveluita voitaisiin hyödyntää valtakunnallisesti. Toiseksi käynnistettäisiin kattava selvitys (TEAS-hanke) korkeakouluissa kehitettyjen tietokoneohjelmien määrästä ja merkityksestä sekä hyödyntämisen mekanismeista korkeakoulujen innovaatiotoiminnassa. Lisäksi kehitettäisiin korkeakouluissa ja tutkimuslaitoksissa tehtävien keksintöjen kaupallistamisen tietopohjaa sekä seurattaisiin korkeakoulukeksintöjen suojaamiseen liittyvien erityiskysymysten kansainvälistä kehitystä ja erityisesti grace period –mekanismin vaikutuksia kilpailuun.

Lainsäädännöllisten muutosten ohella työryhmä on aikaisempien selvitysten, asiantuntijakuulemisten ja haastattelujen perusteella tunnistanut nykyisen korkeakouluissa syntyvän osaamisen ja siellä syntyvien tutkimustulosten kaupallistamisen esteiksi pääosin muita tekijöitä kuin korkeakoulujen keksintötoimintaa sääntelevän lain. Esteet ja pullonkaulat hyödyntämisessä ja kaupallistamisessa liittyvät lähinnä kannusteisiin, osaamiseen ja innovaatiotoimintaa tukeviin prosesseihin (ml. sopimustoiminta).

Kansainväliset esimerkit ja käytännöt viittaavat siihen, että lain toimivuuden varmistamisen ohella olisi tärkeää huolehtia siitä, että korkeakouluilla on asiantuntevat ja tehokkaat kaupallistamis- ja sopimusprosessit. Tällä varmistetaan myös se, että tutkimukseen tehdyt investoinnit hyödyttävät suomalaista yhteiskuntaa.

Työryhmä katsoi, että korkeakoulukeksintöjen tehokkaan ja tuloksellisen hyödyntämisen sekä kaupallistamisen kannalta korkeakoulun tulee varmistaa tutkijoille riittävät ja korkeatasoiset innovaatio- ja teknologiansiirtopalvelut. Kansainväliset esimerkit (esim. Ruotsi, Karolinska) osoittavat, että korkealuokkaisilla kaupallistamispalveluilla ja sopimuskäytäntöjen kehittämisellä kyetään siirtämään yliopistoissa syntyvää osaamista kaupallisiin sovelluksiin tehokkaasti riippumatta siitä, kenellä on ensisijainen omistusoikeus keksintöön.

Suomen innovaatiorahoitusjärjestelmä perustuu pääosin yritysten ja organisaatioiden kautta tuettavaan kaupallistamiseen ja teknologiansiirtoon. Esimerkiksi korkeakouluissa ja tutkimuslaitoksissa syntyvien tutkimustulosten kaupallistamista tukeva Business Finlandin (ent. Tekes) Tutkimuksesta liiketoimintaa -ohjelma tukee ainoastaan korkeakoulun omistuksessa olevan IPR:n kaupallistamista.

Korkeakoulujen ja tutkimuslaitosten innovaatiopalvelut ovat viime vuosina kehittyneet, mutta ovat edelleen voimavaroiltaan niukat. Voimavarojen yhdistäminen ja yhteistyön lisääminen korkeakoulujen ja tutkimuslaitosten välillä on tarpeen laadukkaiden palveluiden kehittämiseksi.

Yliopistotutkimuksessa käytetään nykyisin lukuisten arvioiden mukaan erilaisia ja erikokoisia tutkimusryhmiä. Tutkimuksessa korostuvat paitsi tieteellinen kyky ja osaaminen, myös johtamistaidot ja ennen muuta kyvykkyys hankkia tutkimushankkeille riittävää rahoitusta. Työ on pitkälti projektiluontoista, ja tutkimushankkeet muodostavat merkittäviä organisaatiokokonaisuuksia.

Tutkimushankkeissa keskeisiksi muodostuvat hankekohtaiset projektisopimukset. Näiden suhteen on olennaista, mitä tutkimustuloksiin liittyvien oikeuksien hyödynnettävyydestä sovitaan. On syytä kiinnittää entistä enemmän huomiota siihen, että oikeuksien siirtymisellä ja siihen liittyvällä järjestelmällä on kannustinvaikutus juuri tämän toiminnan ja osaamisen kehittämiseen. Työryhmä katsoo, että laissa tapahtuvaa oikeuksien siirtoa koskevan ratkaisun tulee olla toissijainen ja että ensisijaisena ratkaisuna on aina asiasta sopiminen.

* 1. Tahdonvaltainen sääntely avoimessa tutkimuksessa

Hallituksen esityksen mukaan avoimen tutkimuksen osalta siirryttäisiin tahdonvaltaiseen sääntelyyn ja muutettaisiin nykyinen 6 §. Pykälä nykyisessä muodossaan tarkoittaa käytännössä sitä, että oikeudet joko jäävät tutkijalle tai oikeuksien siirtäminen korkeakoululle on tutkijan näkökulmasta vapaaehtoista.

Tämä voi helposti johtaa oikeuksien hyödyntämättä jättämiseen, kun tutkijalla ei välttämättä ole idean suojaamiseen tai sen kaupallistamiseen tarvittavaa osaamista eikä taloudellisia voimavaroja. Esimerkiksi vaativan tutkimustyön ohessa tapahtuva sivutoimisena yrittäjänä toimiminen ei ole useinkaan mahdollista käytännössä eikä se myöskään mahdollista liiketoiminnan asianmukaista ja tehokasta käynnistämistä.

Tammikuussa 2010 voimaan tulleen yliopistolain 2 §:n mukaan ”Yliopistojen tehtävänä on edistää vapaata tutkimusta sekä tieteellistä ja taiteellista sivistystä, antaa tutkimukseen perustuvaa ylintä opetusta sekä kasvattaa opiskelijoita palvelemaan isänmaata ja ihmiskuntaa. Tehtäviä hoitaessaan yliopistojen tulee edistää elinikäistä oppimista, toimia vuorovaikutuksessa muun yhteiskunnan kanssa sekä edistää tutkimustulosten ja taiteellisen toiminnan yhteiskunnallista vaikuttavuutta.” Viimeksi mainittu tehtävä ”edistää tutkimustulosten yhteiskunnallista vaikuttavuutta” edellyttää tutkimustulosten hyödyntämisen toimintaedellytyksistä huolehtimista. Myös nykyinen tutkimus- ja innovaatiotoiminnan rahoitusjärjestelmä on rakennettu siten, että se tukee korkeakoulujen omistuksessa olevien keksintöjen kaupallistamista (esim. Tutkimuksesta liiketoimintaa –ohjelma). Nämä tekijät huomioon ottaen olisi luontevaa, että korkeakoulukeksintölain 6 §:ää selkiytettäisiin siten, että korkeakoulut voivat sopia avoimessa tutkimuksessa syntyvien keksintöjen omistusoikeuksien siirtymisestä mahdollisimman varhain.

Lain 6 §:ää sovellettaisiin nykyisen sisältöisenä, ellei muuta olisi sovittu osapuolten välillä. Ehdotettu muutos selkiyttäisi lain perusteluosassa ilmaistua alkuperäistä tavoitetta siitä, että oikeuksien siirtymisestä voitaisiin sopia toisin jo esimerkiksi työsopimusta tehtäessä mutta viimeistään tutkimushankkeen käynnistyessä. Sopimustutkimusta koskeva 7 § ja muita tilanteita koskeva 8 § jäisivät ennalleen.

* 1. Avoin tutkimus käsitteenä

Työryhmä on tarkastellut mahdollisuutta korvata ”avoin tutkimus” muulla, toimintaa paremmin kuvaavalla termillä. Työryhmä ei kuitenkaan näe tarvetta korvata termiä, koska avoimen tutkimuksen termi on vakiintunut ja muita vaihtoehtoisia riittävän ytimekkäitä termejä on ollut vaikeata löytää. Työryhmä toteaa, että avoimen tutkimuksen ja avoimen tieteen termit saattavat aiheuttaa puhekielessä sekaannusta, mutta siitä ei ole lain toimeenpanon kannalta merkittävää haittaa.

Työryhmä on selvittänyt työssään ”avoimen tutkimuksen” korvaamista esimerkiksi termillä ”vapaa tutkimus” tai ”korkeakoulujen omalla rahoituksella rahoitettu tutkimus”. Avoimen tutkimuksen korvaaminen termillä ”vapaa tutkimus” voisi kuitenkin johtaa termin sekoittumiseen yliopistolain vastaavaan, eri sisältöiseen termiin. Avoimen tutkimuksen määritteleminen tutkimuksen rahoituslähteen perusteella ei myöskään selkiytä nykytilannetta. Korkeakouluissa tehtävä tutkimustoiminta perustuu yhä enemmän samanaikaisesti eri rahoituslähteisiin, ja siitä syystä keksinnön alkuperää yksinomaan rahoituslähteen perusteella on usein vaikeata määritellä.

Korvaavia vaihtoehtoja avoimen tutkimuksen termille voidaan tiedustella sidosryhmiltä kuulemisen yhteydessä ja myöhemmin harkita sidosryhmiltä mahdollisesti saatavia ehdotuksia.

Korkeakoulukeksintölakiin tehtäisiin lisäksi ne teknisluonteiset muutokset, jotka aiheutuvat muun muassa yliopistolain, ammattikorkeakoululain sekä Suomen Akatemiasta annetun lain uudistuksista.

* 1. Korkeakoulun opetus- ja tutkimustyössä itsenäisesti toimivan tekijän luoman tietokoneohjelman oikeuksia koskevat säännökset tekijänoikeuslaissa

Työryhmä on tarkastellut keksintöihin liittyviä tietokoneohjelmien tekijänoikeuksia suhteessa korkeakoulukeksintölakiin.

Asiantuntija-arvioihin perustuvan työryhmän käsityksen mukaan tietokoneohjelmat, siltä osin kuin ne ovat olennainen osa keksintöä tai välttämättömät keksinnön toimivuudelle, ovat keksinnön osana jo nykyään korkeakoulukeksintölain soveltamisalassa. Näin ollen tällaisia tietokoneohjelmia koskevat oikeudet siirtyvät keksintöjen yhteydessä samalla tavoin kuin keksintöjen oikeudet lain 6 ja 7 §:n mukaan.

Työryhmän käsityksen mukaan tietokoneohjelmien taloudellinen merkitys on kasvanut, ja tähän tulisi myös korkeakoulujen keksintö- ja innovaatiotoiminnassa kiinnittää nykyistä enemmän huomiota. Työryhmä suosittelee perusteellisen selvityksen tekemistä tietokoneohjelmien asemasta nykyaikaisessa innovaatiotoiminnassa korkeakouluissa ja tutkimuslaitoksissa.

Tietokoneohjelmia ei sellaisenaan patentoida vaan niitä suojataan tekijänoikeudella. Kun tietokoneohjelma tehdään, tekijänoikeus siihen syntyy automaattisesti, mikäli tietokoneohjelma yltää teostasoon. Tämän vuoksi tietokoneohjelmista ei myöskään välttämättä pidetä kirjaa korkeakouluissa, eikä niissä ylipäätään seurata syntyvien tietokoneohjelmien määrää, perusominaisuuksia tai laatua. Käsitystä tietokoneohjelmien merkityksestä innovaatiotoiminnassa vahvistaa myös se, että eräät yliopistot ovat katsoneet, että tietokoneohjelmien luominen tutkimuksen yhteydessä on jo ainakin määrällisesti ohittanut perinteisen keksintö- ja patentointitoiminnan.

* 1. Korkeakoulukeksintölain soveltamiseen liittyviä muita haasteita

Kansainvälisen vuorovaikutuksen lisääntyminen tieteellisessä työssä ja myös keksintöjen kaupallistamisessa on luonut uusia mahdollisuuksia kaupallistaa suomalaisia keksintöjä ulkomailla. Tähän liittyy kuitenkin haasteita suomalaisen patentti- ja korkeakoulujärjestelmän kannalta.

*Grace period*

Eräissä merkittävissä OECD-maissa, kuten Yhdysvalloissa, on patenttilainsäädännössä ns*. grace period* –menettely, jossa patenttioikeuden rekisteröintiä voidaan hakea vielä vuosi keksinnön julkistamisen jälkeen. Euroopassa sen sijaan keksinnön julkistaminen muodostaa patentoinnin esteen, ja näin tapahtuu Suomessakin. Näin ollen grace period –maissa voidaan patentoida sellaisia keksintöjä, jotka on Suomessa jo julkistettu.

Tästä voi olla yksittäisen keksinnön näkökulmasta kaupallista hyötyä, jos keksijälle voidaan vielä keksinnön julkistamisen jälkeenkin varata yksinoikeus patentin teolliseen käyttöön Euroopan ulkopuolisilla markkinoilla. Tämä tapahtuu siten, että esimerkiksi Suomessa julkaistun väitöskirjan tekijä voi vuoden kuluessa keksinnön julkistamisesta hakea patenttia Yhdysvalloista keksinnölle, joka jo tapahtuneen julkistamisen vuoksi on patentoimiskelvoton Suomessa (ja Euroopassa).

Keväällä 2016 saadun lausuntopalautteen mukaan grace period –mekanismi on korkeakoulujen tiedossa ja eräissä yliopistoissa on jopa lähtökohtana, että patentti ja keksinnön kaupallistamiseen perustettava yritys sijoittuu Yhdysvaltoihin. Tähän on myös kaupallisia syitä. Yhdysvalloissa sovellettava grace period -mekanismi – ilman että niin olisi varsinaisesti tarkoitettu – saattaa edistää yksittäisten tutkijoiden mahdollisuuksia päästä kansainväliselle tutkijanuralle ja edesauttaa myös keksinnön kaupallista menestymistä Yhdysvaltain markkinoilla.

Menettelyyn liittyy kuitenkin riski: jos väittelijä allekirjoittaa yhdysvaltalaisen yliopiston kanssa sikäläisen käytännön mukaisen työsopimuksen, joka siirtää oikeudet yliopistolle, lopputulos voi helposti olla se, että suomalaisessa yliopistossa avoimessa tutkimuksessa syntynyt ja siellä rahoitettu tutkimustulos päätyykin yhdysvaltalaisen yliopiston omistukseen ja patentoidaan siellä, minkä jälkeen patentti kasvattaa yhdysvaltalaisen yliopiston varallisuutta. Tämä tarkoittaa sitä, että suomalaisessa järjestelmässä on tältä osin aukko ja että se voi mahdollistaa merkittävienkin varallisuusarvojen kulkeutumisen ulkomaisille yliopistoille, jotka eivät ole keksintöjen syntymiseen lainkaan investoineet. Tätä ei ole pidettävä suotavana saati kestävänä tapana järjestää tutkimustulosten kaupallistaminen.

*Suomen ulkopuolella tapahtuva kaupallistaminen*

Kansainvälistymisen yksi seuraus on se, että suomalaisten korkeakoulujen keksintöjen kaupallistamista voidaan helposti tehdä myös Suomen rajojen ulkopuolella. Esimerkiksi ruotsalainen Karolinska Innovation (KI) on kiinnostunut suomalaisesta tutkimustoiminnasta erityisesti biotieteiden alalla. KI omaa myös kansainvälisesti korkeatasoista osaamista ja merkittävät resurssit toimintojen ylläpitämiseksi ja kehittämiseksi, aina keksintöihin perustuvan pörssiyrityksen johtamiseen asti. Tämä muodostaa toiminnallisen haasteen suomalaiselle järjestelmälle: miten Suomi vastaa siihen, että naapurimaassamme toiminta on kansainvälisesti korkealla tasolla ja se houkuttelee myös suomalaisia tutkijoita siirtämään tutkimustuloksensa Suomen ulkopuolelle kaupallistettaviksi?

1. Esityksen vaikutukset

Esitys lisää korkeakoulujen ja tutkijoiden mahdollisuuksia päättää sopimusteitse oikeuksien siirtämisestä. Esityksen tarjoamien mahdollisuuksien hyödyntäminen edellyttää korkeakouluilta riittävää panostusta asiaan liittyvään osaamiseen.

1. Asian valmistelu
	1. Valmisteluvaiheet ja -aineisto

Hallituksen esitys on valmisteltu virkamiestyöryhmässä. Työryhmän puheenjohtajana toimi neuvotteleva virkamies Mikko Huuskonen ja asiantuntijoina neuvotteleva virkamies Pirjo Kutinlahti ja Kirsti Vilén (vuorotteluvapaalla syyskuusta 2017 alkaen) työ- ja elinkeinoministeriöstä sekä opetusneuvos Petteri Kauppinen, hallitusneuvos Laura Hansén (toiminut työryhmän jäsenenä elokuuhun 2017 asti) ja johtaja Jorma Waldén opetus- ja kulttuuriministeriöstä.

Työryhmä kokoontui kaikkiaan kolmetoista kertaa ja järjesti kaksi kuulemista. Työryhmä on toimeksiantonsa mukaisesti käynyt läpi korkeakoulukeksintölain ajantasaisuuden edellyttämät tekniset korjaukset erityisesti yliopistolain, ammattikorkeakoululain ja Suomen Akatemiasta annetun lain muutosten johdosta, käsitellyt eri vaihtoehtoja oikeuksien siirtämistä koskevien pykälien täsmentämiseksi sekä käynyt läpi tietokoneohjelmia ja tietokantoja koskevaa sääntelyä. Näistä viimeksi mainituista aihepiireistä on alustavasti kartoitettu kansainvälistä sääntelyä. Työryhmä on hyödyntänyt valmistelussaan syksyllä 2015 tehtyjä sidosryhmähaastatteluja sekä keväällä 2016 korkeakouluille ja muille sidosryhmille tehdyn kyselyn vastauksia. Työryhmä on kuullut seuraavia asiantuntijoita: innovaatiopalvelupäällikkö Harri Länsipuro Tampereen teknillinen yliopisto, professori Tomi Männistö Helsingin yliopisto sekä professori Niklas Bruun IPR University Center.

* 1. Lausunnot ja niiden huomioon ottaminen

……..

YKSITYISKOHTAISET PERUSTELUT

1. Lakiehdotuksen perustelut

**1 §.** *Lain soveltamisala.*

Poistetaan pykälän 2 momentti:

”Tätä lakia sovelletaan myös Suomen Akatemian tutkimusvirassa olevien henkilöiden suomalaisissa korkeakouluissa tekemiin, Suomessa patentilla suojattavissa oleviin keksintöihin.”

Syynä muutokseen on Suomen Akatemiaa koskevan lain muutos (922/2009).

**3 §.** *Määritelmät.*

Muutetaan pykälän 1 momentin kohta 1 vastaamaan säätämisen jälkeen tapahtuneita muutoksia muussa lainsäädännössä. Lisätään pykälän 1 momentin kohtaan 1 Poliisiammattikorkeakoulu (1164/2013) ja Yrkeshögskolan på Åland:

”Tässä laissa tarkoitetaan:

1) *korkeakouluilla* yliopistolaissa [(558/2009)](https://www.edilex.fi/lainsaadanto/20090558) tarkoitettuja yliopistoja, Maanpuolustuskorkeakoulusta annetussa laissa [(1121/2008)](https://www.edilex.fi/lainsaadanto/20081121) tarkoitettua Maanpuolustuskorkeakoulua, *Poliisiammattikorkeakoulua* ja ammattikorkeakoululaissa [(351/2003)](https://www.edilex.fi/lainsaadanto/20030351) tarkoitettuja ammattikorkeakouluja, niiden alaisia tai yhteisiä erillislaitoksia sekä *Yrkeshögskolan på Ålandia*; [(31.1.2013/103)](https://www.edilex.fi/lainsaadanto/20060369#a31.1.2013-103) [[HE 124/2012]](https://www.edilex.fi/he/20120124)”

**6 §.** *Korkeakoulun oikeus keksintöön avoimessa tutkimuksessa.*

Muutetaan pykälän 1 momentti:

*”Ellei avoimessa tutkimuksessa ole muuta sovittu,* korkeakoulu voi ottaa itselleen oikeudet avoimessa tutkimuksessa syntyneeseen keksintöön, jos keksijä ei ole kuuden kuukauden kuluessa 5 §:n 1 momentin mukaisesta ilmoituksesta julkaissut keksintöä tai ilmoittanut halukkuuttaan itse hyödyntää keksintöään. Ilmoitus oikeuksien ottamisesta on tehtävä kirjallisesti, ja korkeakoulun on ennen ilmoituksen antamista tiedusteltava keksijältä, aikooko tämä hyödyntää keksintöään itse.”

Muutoksen tarkoituksena on muuttaa oikeuksien siirto myös avoimessa tutkimuksessa laajemmin sopimusvapauden piiriin. On tarkoituksenmukaista, että korkeakouluilla on kannustin sopia oikeuksien siirrosta tarpeidensa mukaisesti jo ennakkoon eikä niin, että oikeudet selvitettäisiin vasta siinä tilanteessa, kun niiden hyödyntämiseksi on jo olemassa konkreettisia suunnitelmia.

Vallitsevan käytännön mukaan keksintöön liittyvä tietokoneohjelma katsottaisiin osaksi keksintöä siten, että myös tällaisen tietokoneohjelman oikeudet siirtyisivät samalla sopimuksella tai sovellettavan lainkohdan nojalla.

1. Voimaantulo

Laki ehdotetaan tulevaksi voimaan 1 päivänä tammikuuta 2019.

1. Suhde perustuslakiin ja säätämisjärjestys

Perustuslakivaliokunta on lausunnossaan (PeVL 28/2005 vp) todennut korkeakoulukeksintölaista mm. seuraavaa:

”Ehdotettu sääntely keksintöön kohdistuvista oikeuksista ja niiden siirtymisestä ei kokonaisuutena muodostu valiokunnan mielestä suhteettomaksi puuttumiseksi tutkijan perusoikeuksiin. Edellä esitetty huomioon ottaen on myös selvää, ettei sääntelyssä ole kysymys perustuslain 15 §:n 2 momentissa tarkoitettuun pakkolunastukseen rinnastettavasta immateriaalioikeuden siirrosta ehdoitta ja rajoituksitta henkilöltä toiselle (vrt. [PeVL 28/2004 vp](https://www.eduskunta.fi/valtiopaivaasiakirjat/PeVL%2B28/2004), s. 4).”

PeVL katsoi, että ehdotus sisälsi asianmukaiset säännökset keksijän oikeudesta kohtuulliseen korvaukseen. Oikeusturvan kannalta merkityksellisiä ovat lakiehdotuksen 5 §:n säännökset keksintöilmoituksista ja 12 §:n säännökset todistustaakan jaosta. Mahdollinen riita keksintöön kohdistuvista oikeuksista on mahdollista saattaa tuomioistuimen käsiteltäväksi. Näihin säännöksiin ei ole esitetty muutoksia. PeVL katsoi lausunnossaan 28/2005 vp, että säännökset keksintöön kohdistuvien oikeuksien siirtymisestä korkeakoululle eivät vaikuta lakiehdotuksen käsittelyjärjestykseen. Patentin hakemiseen liittyvä julkistamiskielto ei perustuslakivaliokunnan mukaan merkinnyt liiallista rajoitusta tutkijan sananvapauteen, koska se oli perusteltu ja muun muassa ajallisesti rajoitettu järjestely patentoinnin turvaamiseksi.

Hallituksen esityksessä avointa tutkimusta koskeva sääntely muuttuisi sopimuksen varaiseksi. Tutkijalla ei lähtökohtaisesti olisi kontrahointipakkoa. Korkeakoululla olisi kannustin järjestää sopimustoiminta ja korvausjärjestelmät kilpailukykyiselle tasolle.

Hallitus katsoo, että lakiehdotus on säädettävissä normaalissa lainsäätämisjärjestyksessä.

Edellä esitetyn perusteella annetaan eduskunnan hyväksyttäväksi seuraava lakiehdotus:

LAKIEHDOTUS

LAKI

oikeudesta korkeakouluissa tehtäviin keksintöihin annetun lain muuttamisesta

Eduskunnan päätöksen mukaisesti

*kumotaan* oikeudesta korkeakouluissa tehtäviin keksintöihin annetun lain (369/2006) 1 §:n 2 momentti,

*muutetaan* 3 §:n 1 momentin 1 kohta ja 6 §:n 1 momentti

1 § Lain soveltamisala

Poistetaan momentti 2:

”Tätä lakia sovelletaan myös Suomen Akatemian tutkimusvirassa olevien henkilöiden suomalaisissa korkeakouluissa tekemiin, Suomessa patentilla suojattavissa oleviin keksintöihin.”

3 § Määritelmät

Tässä laissa tarkoitetaan:

1) *korkeakouluilla* yliopistolaissa [(558/2009)](https://www.edilex.fi/lainsaadanto/20090558) tarkoitettuja yliopistoja, Maanpuolustuskorkeakoulusta annetussa laissa [(1121/2008)](https://www.edilex.fi/lainsaadanto/20081121) tarkoitettua Maanpuolustuskorkeakoulua, *Poliisiammattikorkeakoulua* ja ammattikorkeakoululaissa [(351/2003)](https://www.edilex.fi/lainsaadanto/20030351) tarkoitettuja ammattikorkeakouluja, niiden alaisia tai yhteisiä erillislaitoksia *sekä Yrkeshögskolan på Ålandia*; [(31.1.2013/103)](https://www.edilex.fi/lainsaadanto/20060369#a31.1.2013-103) [[HE 124/2012]](https://www.edilex.fi/he/20120124)

6 § Korkeakoulun oikeus keksintöön avoimessa tutkimuksessa

*Ellei avoimessa tutkimuksessa ole muuta sovittu,* korkeakoulu voi ottaa itselleen oikeudet [avoimessa tutkimuksessa] syntyneeseen keksintöön, jos keksijä ei ole kuuden kuukauden kuluessa 5 §:n 1 momentin mukaisesta ilmoituksesta julkaissut keksintöä tai ilmoittanut halukkuuttaan itse hyödyntää keksintöään. Ilmoitus oikeuksien ottamisesta on tehtävä kirjallisesti, ja korkeakoulun on ennen ilmoituksen antamista tiedusteltava keksijältä, aikooko tämä hyödyntää keksintöään itse.

Liitteet

Rinnakkaistekstit

1. Patent and Trademark Law Amendment Act, public law 96-517, 12.12.1980. [↑](#footnote-ref-1)
2. Avoimen tieteen periaatteena on, että tieteellisestä tietoa ja kaikkia tutkimuksen tuotoksia tulisi jakaa mahdollisimman aikaisin ja laajasti. Menetelmien, aineistojen ja tulosten tulisi olla läpinäkyviä ja mahdollisimman helposti löydettävissä ja hyödynnettävissä. Avoin tiede pyrkii edistämään avoimia toimintamalleja ja käytäntöjä tieteellisessä tutkimuksessa, kuten tutkimusjulkaisujen avoimen saatavuuden (open access) edistäminen, tutkimusaineistojen avoin julkaiseminen, avoimen lähdekoodin ja avoimien standardien hyödyntäminen, sekä tutkimusprosessin julkinen dokumentointi esimerkiksi niin kutsutun avoimen muistikirjan menetelmällä. Tavoitteena on tutkimustulosten, tutkimusdatan ja tutkimuksessa käytettyjen menetelmien julkaiseminen avoimella lisenssillä siten, että ne ovat vapaasti kaikkien halukkaiden tarkasteltavissa ja käytettävissä. [↑](#footnote-ref-2)
3. Tieto sinänsä ei ole IPR-lainsäädännön perusteella suojattua. Esimerkiksi tavaramerkkioikeus koskee merkin käyttöä elinkeinotoiminnassa, ei muuta käyttöä (TML 6§).

Tekijänoikeudesta esim. tekijänoikeusneuvosto 2017:11 kohta 12: ”Tekijänoikeudella suojataan teoksen ilmaisumuotoa. Sen sijaan teoksen aihetta, aiheen käsittelyä ohjaavaa metodia, ideaa, periaatetta tai teokseen sisältyviä yksittäisiä tietoja ei suojata sellaisenaan.” Patenttilain 1 §:n 2 mom.: ”Keksinnöksi ei katsota pelkästään: 1) löytöä, tieteellistä teoriaa tai matemaattista menetelmää; 2) taiteellista luomusta; 3) suunnitelmaa, sääntöä tai menetelmää, älyllistä toimintaa, peliä tai liiketoimintaa varten taikka tietokoneohjelmaa; eikä 4) tietojen esittämistä. Patentti antaa yksinoikeuden teollisen keksinnön ammattimaiseen käyttöön (PatL 1 §, 3 §:n 3 mom.). - IPR-lainsäädäntö ei siten suojaa tietoja eivätkä estä niiden tutkimista, vaan niissä säädettyjen oikeuksien fokus on taloudellisesti relevantissa käytössä (TML: elinkeinotoiminta, PatL: teollinen käyttö, TekijäL: taloudelliset oikeudet), poikkeuksena TekijäL 3 §:n mukaiset moraaliset oikeudet. Eräänlaisena tiedon suojaamisen muotona voidaan pitää TekijäL tietokanta- ja luettelosuojaa, mutta niidenkin osalta kyse on laajemman tietokokonaisuuden suojaamisesta eikä yksittäisen tiedon suojasta. [↑](#footnote-ref-3)